La
incressite di interès pe lenghe gaeliche e à puartât a di un
aument significatîf dai cors che, ancje fûr des scuelis, a permetin
di imparâ la lenghe proprie de Irlande. Cul mês di Setembar a son
cussì partîts cors ator par dutis lis conteis de isule. Si trate di
cors par adults e par fruts, par cui che al vûl imparâ lis fondis
de lenghe, par cui che al vûl miorâ lis sôs capacitâts
linguistichis e ancje par cui che al varà po di insegnâle a altris.
I cors a vegnin organizâts des aministrazions locâls, des
bibliotechis e di organizazions tant che Conradh na Gaeilge,
Gaelchultúr o Gael-Linn. Intes sîs conteis dal Nord il sogjet plui
atîf al è la organizazion Líofa. I siei cors pe dade 2012-2013 a
jerin stâts pensâts par uns 2 mil personis, ma denant de domande
massive si à vût di previodi almancul 5 mil puescj. Cors di lenghe
a son stâts programâts ancje di Raidió Fáilte, emitente che e
trasmet di Béal Feirste / Belfast. In Otubar, invezit, al sarà
lançât un gnûf cors di gaelic pai utents de rêt. Si trate di un
cors pensât par cui che al vûl svicinâsi a cheste lenghe e tacâ a
doprâ cualchi frase par comunicâ cun chei che za a son in stât di
doprâle; il progjet quickirish.com al è stât metût adun dal grup
eTeanga, specialist intal insegnament dal irlandês su internet.
Font:
Gaelport, 04 e 12/09/12
epo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn smo_Latn